
Pateikiant informaciją viešojoje erdvėje, metaforos yra dažna vadinamojo freimingo (framing) priemonė. Kitaip tariant, sociopolitiniams įvykiams jos suteikia tam tikrą perspektyvą ir gali suponuoti vienokį ar kitokį vertinimą. Todėl jos pasitelkiamos siekiant įtikinti, o neretai ir manipuliuoti (Bogetic 2019; Brugman ir kt. 2019; Charteris-Black 2019; Hart 2014; Musolff 2016). Freimingo ir jo nulemto vertinimo klausimas tampa ypač aktualus šiais laikais, kai internetinėje erdvėje plinta dirbtinio intelekto sukurti tekstai. Kai kurie autoriai (Dylan & Grossfeld 2025) teigia, kad autokratiniai režimai bando manipuliuoti didžiaisiais kalbos modeliais (LLM), siekdami, kad generatyvinis dirbtinis intelektas (GDI) atkartotų autoritarinių režimų naratyvus tose skaitmeninėse erdvėse, kuriose žmonės ieško informacijos. Vis dėlto kiti autoriai, pavyzdžiui, Alyukov ir kt. (2025), teigia, kad tiesioginis dezinformacijos atkartojimas yra palyginti retas reiškinys, ir mano, kad manipuliavimo GDI grėsmė gali būti pervertinta.
Pranešimo tikslas – ištirti, kaip žiniasklaidoje ir GDI sukurtuose tekstuose, pasitelkiant metaforas, konstruojamas ir vertinamas vienas politinis įvykis – konfliktas tarp Baltarusijos ir ES, kai 2021 m. Baltarusijos valdžios institucijos privertė iš Atėnų į Vilnių skridusį „Ryanair“ lėktuvą nusileisti Minske. Dėl to Vakarų šalys Baltarusijai skyrė sankcijas, o ši sureagavo padėdama nelegaliems migrantams kirsti Baltarusijos sienas į Lietuvą, Latviją ir Lenkiją.
Tyrimo tikslais buvo surinkti du tekstynai: 1) JAV žiniasklaidos tekstai (~30 000 žodžių) ir 2) GDI sukurti tekstai (~9000 žodžių). JAV žiniasklaidos tekstyną sudaro komentarai, redakciniai straipsniai ir pan. žanro tekstai, pasirodę Fox News, New York Post, The New York Times ir The Washington Post portaluose 2021 m. gegužės – 2022 m. vasario mėn., t. y. dar prieš išpopuliarėjant ChatGPT ir kitiems modeliams. Antrasis tekstynas suformuotas populiariausiems GDI modeliams (ChatGPT, Gemini, Claude Meta, Mistral, Grok, DeepSeek ir kt.) anglų kalba pateikus užklausą – teksto forma apibūdinti 2020–2021 m. įvykius Baltarusijoje ir išsakyti savo nuomonę apie juos. 
Tyrimu siekiama atsakyti į tokius klausimus: 1. Kokiomis metaforomis ir kaip konstruojami tie patys sociopolitiniai įvykiai žiniasklaidoje ir GDI modelių generuojamame diskurse? 2. Kokį vertinimą metaforos perteikia: a) žiniasklaidos tekstuose vs. GDI sugeneruotuose tekstuose, b) kairiąsias pažiūras atspindinčioje vs. dešiniąsias pažiūras atspindinčioje JAV žiniasklaidoje bei c) Vakarų šalių vs. Kinijos/Rusijos GDI modelių tekstuose?
Tyrimas atliktas taikant bendruosius kognityvinės lingvistikos principus ir kritinę metaforos analizę (CMA) (Charteris-Black 2004). Pastarąją sudarė trys lygmenys/etapai: 
a) lingvistinis lygmuo, kai metaforos nustatomos tekstuose rankiniu būdu; 
b) kognityvinis lygmuo, kai metaforos analizuojamos siejant jas su kognityviniais metaforiniais scenarijais (Musolff 2016); 
c) retorinis lygmuo, kai tiriami scenarijai atsižvelgiant į tekstuose metaforomis reiškiamą vertinimą (Charteris-Black 2019; Musolff 2016). 
Preliminarūs rezultatai rodo, kad abiejuose tekstynuose dominuoja vertinamosios metaforos, o nustatyti scenarijai yra panašūs: šalys personifikuojamos, priskiriant joms gebėjimą komunikuoti, konfliktuoti, atlikti įvairius veiksmus, palaikyti kaimynystės ir kt. ryšius, ir pan. Išsiskiria ir PRAMOGAVIMO, FIZINIO KONFLIKTO, OBJEKTO, GAMTOS REIŠKINIŲ ir kt. metaforos. Iš esmės GDI tekstai nedaug skiriasi nuo žiniasklaidos tekstų, tačiau tarp modelių nustatyti tam tikri skirtumai. Kai kurie iš jų pateikė išsamų įvykio aprašymą ir vertinimą, kiti buvo lakoniškesni ir gana nuosekliai laikėsi faktų.

